In 1996 het die plaaslike toerismebeampte, Lorraine Cornelius en ’n groepie gewillige inwoners, saamgespan en besluit om hierdie feesmaal, ’n kultuurskat, sy regmatige plek op die Suid-Afrikaanse MOET-beleeflys te gee en die gevolg was die Goedverwacht Snoek-en-Patatfees. Die grootste doel was om geld in te samel sodat hierdie sendingdorpie sy eie toerismekantoor kon vestig en hierdie juweel van ’n plek vir besoekers toeganklik te maak. Aanvanklik was die fees klein, maar het sedertdien so gegroei dat daar jaarliks meer as 5000 mense die dorpie instroom en die Snoek-en-Patatfees beklee nou sy volwaardige plek op die Suid-Afrikaanse feeskalender. Die toerismekantoor hanteer ’n toevloei van gaste wat reg deur die jaar die pragomgewing besoek en die spesiale mense van hierdie streek leer ken.
Rieldansers, sokkiedans, trompoppies en karaoke asook landloop en roetes vir bergfietsentoesiaste sorg vir feesnaweekpret vir die hele gesin. Daar is meer as 60 stalletjies en groente- en vrugtemarkte. Moenie die uitstalling by die museum misloop nie. Hier word die lewe van die Goedverwachters sedert die 1800’s uitgebeeld en ‘n besoek aan die Klipkerk is die moeite werd.
Snoek en patats sonder roosterkoek is net nie dieselfde nie. Saam met tuisgemaakte korrelkonfyt … ’n feesmaal!